На основу члана 55. став 4. Закона о водама ("Службени гласник РС", бр. 30/10, 93/12 и 101/16),

Министар пољопривреде и заштите животне средине доноси

Наредбу о утврђивању Оперативног плана за одбрану од поплава за 2017. годину

*Наредба је објављена у "Службеном гласнику РС", бр. 5/2017 од 25.1.2017. године, а ступила је на снагу 2.2.2017.*

1. Овом наредбом утврђује се Оперативни план за одбрану од поплава за 2017. годину, који је одштампан уз ову наредбу и чини њен саставни део.

2. Подаци потребни за ефикасно спровођење одбране од поплава, укључујући и називе правних лица која спроводе одбрану од поплава од спољних и унутрашњих вода и загушења ледом, имена руководилаца одбране од поплава и других одговорних лица за спровођење одбране од поплава од спољних и унутрашњих вода и загушења ледом, називе сектора и деоница, заштитне водне објекте, штићена поплавна подручја, мелиорациона подручја, објекте система за одводњавање, критеријуме и услове за проглашавање редовне и ванредне одбране од поплава од спољних и унутрашњих вода и загушења ледом, меродавне водомере (хидролошке станице) и метеоролошке станице и пунктове за осматрање ледених појава, утврђени су оперативним планом из тачке 1. ове наредбе.

3. Ова наредба ступа на снагу осмог дана од дана објављивања у "Службеном гласнику Републике Србије".

Број 21-01-00045/2016-07

У Београду, 29. децембра 2016. године

Министар,

**Бранислав Недимовић**, с.р.